Aalborg Zoo bliver nu røgfri, så der fremover kun må ryges i to afmærkede rygezoner

Aalborg Zoo, der i 1999 som den første zoo i verden blev miljøcertificeret efter ISO 14001-standarden, tager nu endnu et skridt mod et godt miljø inden for Havens område. - Fordi så stor en del af Zoo opleves uden døre er der næppe ret mange, der tænker på det, men faktisk har det hidtil være tilladt at ryge i haven. Det ændrer vi nu, og har således etableret to rygezoner, mens resten af zoo herefter bliver 100 procent røgfri, fortæller byrådsmedlem og formand for bestyrelsen Arne B. Schade. Zoo har ikke haft de store problemer i form af klager over rygning, men bestyrelsesformanden fortæller, at når nu der er praktisk mulighed for at indrette to rygezoner vælges den løsning. - Og samtidig er det helt i tråd med den rygepolitik, som man blandt andet har på steder som Aalborg Stadion, hvor der jo også indtil for nogle få år siden kunne ryges så længe det var under åben himmel, siger Arne B. Schade.